ბუპროპიონი

ბუპროპიონი (ასევე იყიდება ველბუტრინისა და ზიბანის სახელწოდებებით) — მედიკამენტი, რომელიც ძირითადად გამოიყენება დეპრესიული აშლილობის სამკურნალოდ და მოწევისთვის თავის დასანებებლად. პრეპარატი ზომიერად ეფექტური ანტიდეპრესანტია, თუმცა, პირველი რიგის „SSRI ანტიდეპრესანტებზე“ არასრული ეფექტიანობის შემთხვევაში, ასევე გამოიყენება დამატებითი მედიკამენტის სახით. ბუპროპიონი ტაბლეტების სახით მიიღება და განვითარებულ ქვეყნებში მხოლოდ რეცეპტით არის ხელმისაწვდომი.

შესაძლო გვერდითი ეფექტებია — პირის სიმშრალე, ძილის გაძნელება, აგზნებადობა და თავის ტკივილი. სერიოზული გვერდითი ეფექტებია — ეპილეფსიური კრუნჩხვები და სუიციდის მომატებული რისკი. ზოგიერთ სხვა ანტიდეპრესანტთან შედარებით, ბუპროპიონს შეიძლება ჰქონდეს სექსუალური დისფუნქციის ან ძილიანობის უფრო დაბალი მაჩვენებელი და შეიძლება გამოიწვიოს წონის კლება. გაურკვეველია, უსაფრთხოა თუ არა მისი გამოყენება ორსულობის ან ძუძუთი კვების დროს.

ბუპროპიონი ატიპიური ანტიდეპრესანტია. ის მოქმედებს როგორც ნორეპინეფრინ-დოფამინის უკუმიტაცების ინჰიბიტორი (NDRI) და ნიკოტინური რეცეპტორების დამთრგუნველი. ქიმიურად არის ამინოკეტონი, რომელიც მიეკუთვნება ჩანაცვლებული კათინონების კლასს და მსგავსია ფენეთილამინებისა.

ბუპროპიონი პირველად 1969 წელს, ქიმიკოსმა ნარიმან მეჰტამ დაამზადა და 1974 წელს „Burroughs Wellcome“-მა დააპატენტა. პრეპარატი პირველად 1985 წელს სამედიცინო გამოყენებისთვის შეერთებულ შტატებში დამტკიცდა. თავდაპირველად მას ზოგადი სახელი „ამფებუტამონი“ ერქვა, სანამ 2000 წელს სახელი არ შეეცვალა. პრეპარატი ჯანდაცვის მსოფლიო ორგანიზაციის აუცილებელი მედიკამენტების სიაშია. 2018 წლის მონაცემებით, აშშ-ში დოზის საბითუმო ღირებულება 0.50 დოლარზე ნაკლებია. 2017 წელს, პრეპარატი აშშ-ში 24 მილიონზე მეტი გაყიდვით 23-ე ყველაზე ხშირად დანიშნულ მედიკამენტს წარმოადგენდა.

სქოლიო

კატეგორია:ანტიდეპრესანტები